20.1.2023
ET
Euroopa Liidu Teataja
C 20/9
III PEATÜKK.
TÕHUSAM REAGEERIMINE
Liikmesriigi tasandi meetmed (25) Liikmesriike kutsutakse üles a) jätkama oma reageerimise koordineerimist, kui see on asjakohane, ning säilitama ülevaate sektoriülesest reageerimisest elutähtsa taristu pakutavate elutähtsate teenuste tõsistele häiretele.
Seda võiks teha järgmiste meetmete raames: tulevane kava, mis käsitleb koordineeritud reageerimist elutähtsa taristu häiretele, millel on märkimisväärne piiriülene tähtsus; olemasolev kriisidele poliitilist reageerimist käsitlev integreeritud kord poliitilise reageerimise koordineerimiseks piiriülese tähtsusega elutähtsa taristu puhul; komisjoni soovituse (EL) 2017/1584 (11) kohane ulatuslike küberturvalisuse intsidentide ja kriiside kava; võrgustik EU-CyCLONe; ELi koordineeritud reageerimise raamistik hübriidkampaaniatele ja ELi hübriidmeetmete kogum (hübriidohtude ja -kampaaniate korral) ning desinformatsiooni korral kiirhoiatussüsteem; b) suurendama operatiivtaseme teabevahetust hädaolukordadele reageerimise koordineerimiskeskusega liidu elanikkonnakaitse mehhanismi raames, et tõhustada varajast hoiatamist ja koordineerida nende reageerimist mehhanismi raames elutähtsa taristu häirete korral, millel on märkimisväärne piiriülene tähtsus, tagades seega vajaduse korral liidu kiirema reageerimise; c) suurendama oma valmisolekut reageerida, kui see on asjakohane, olemasolevate või arendatavate vahendite abil punktis a nimetatud märkimisväärsetele häiretele; d) tegema koostööd, et arendada edasi asjakohast reageerimissuutlikkust Euroopa elanikkonnakaitse ühisressursi vormis ja rescEUs; e) innustama elutähtsa taristu käitajaid ja asjaomaseid riiklikke asutusi suurendama oma suutlikkust, et kiiresti taastada nende elutähtsa taristu käitajate osutatavate elutähtsate teenuste baassuutlikkus; f) innustama elutähtsa taristu käitajaid oma elutähtsa taristu ümberehitamisel tegema selle võimalikult vastupidavaks, võttes arvesse meetmete proportsionaalsust seoses riskianalüüside ja kuludega ning võttes arvesse kõiki märkimisväärseid riske, mis võivad selle puhul kehtida, sealhulgas ebasoodsate kliimastsenaariumide korral.
(26) Liikmesriike kutsutakse võimaluse korral üles kiirendama ettevalmistustööd, nagu neile on tehtud ülesandeks tugevdatud küberturvalisuse õigusraamistikus, seades eesmärgiks riiklike CSIRTide suutlikkuse suurendamise, pidades silmas nende uusi ülesandeid ja uute sektorite üksuste arvu suurenemist, vaadates läbi ja ajakohastades õigeaegselt oma küberturbestrateegiaid ning võttes võimalikult kiiresti vastu riiklikud küberintsidentidele ja kriisidele reageerimise kavad, kui neil veel ei ole olemas.
(27) Liikmesriike kutsutakse üles kaaluma riiklikul tasandil kõige asjakohasemaid vahendeid tagamaks, et asjaomased sidusrühmad on teadlikud vajadusest edendada elutähtsa taristu toimepidevust, tehes koostööd usaldusväärsete müüjate ja partneritega.
Elutähtsa teenuse osutamise järjepidevuse tagamiseks häirete korral ja soovimatu sõltuvuse vähendamiseks on oluline investeerida täiendavasse suutlikkusse, eelkõige sellistes sektorites, kus praegune taristu (nt merealuse side kaabeltaristu) on kasutusea lõpus.
(28) Liikmesriike julgustatakse pöörama tähelepanu ennetavale strateegilisele kommunikatsioonile riiklikul tasandil hübriidohtude ja -kampaaniate vastase võitluse kontekstis ning võttes arvesse võimalust, et vastased võivad püüda tegeleda välisriigist lähtuva infoga manipuleerimisega ja sekkumisega, kujundades narratiive elutähtsa taristu vastu suunatud intsidentide kohta.
Liidu tasandi meetmed
(29) Komisjoni kutsutakse üles tegema tihedat koostööd liikmesriikidega, et arendada edasi asjakohaseid organeid, vahendeid ja reageerimissuutlikkust, eesmärgiga parandada operatiivset valmisolekut, et tegeleda elutähtsa taristu pakutavate elutähtsate teenuste märkimisväärsete häirete vahetu ja kaudse mõjuga, eelkõige seoses ekspertide ja ressurssidega, mis on kättesaadavad Euroopa elanikkonnakaitse ühisressursi ja rescEU kaudu liidu elanikkonnakaitse mehhanismi raames või hübriidohtudega tegelevate tulevaste kiirreageerimisrühmade kaudu.
(11) Komisjoni 13. septembri 2017. aasta soovitus (EL) 2017/1584 koordineeritud reageerimise kohta ulatuslike küberturvalisuse intsidentide ja kriiside korral (ELT L 239, 19.9.2017, lk 36).